กรุงเทพฯกำ300ล. หาช่องลงทุนหุ้น
กรุงเทพประกันภัย เตรียมเงินสด 300 ล้าน รอหุ้นร่วง 1,400 จุด ช้อนซื้อ ถ้าถึง 1,600 จุด ถึงขายกำไร ชี้แนวโน้มเศรษฐกิจไทยกระเตื้อง
29 ก.ค. 2559

กรุงเทพประกันภัย เตรียมเงินสด 300 ล้าน รอหุ้นร่วง 1,400 จุด ช้อนซื้อ ถ้าถึง 1,600 จุด ถึงขายกำไร ชี้แนวโน้มเศรษฐกิจไทยกระเตื้อง
นายชัย โสภณพนิช ประธานกรรมการ บริษัท กรุงเทพประกันภัย เปิดเผยว่า ครึ่งปีหลังนี้บริษัทได้เตรียมเงินสดไว้ 300 ล้านบาท เพื่อเข้าลงทุนในตลาดหุ้น หากมีจังหวะที่เหมาะสม หลังจากครึ่งปีแรกที่ผ่านมาได้ลงทุนในตลาดหุ้นแล้ว 200 ล้านบาท และไตรมาสแรกที่ผ่านมา ได้รับผลตอบแทนจากการลงทุน 2.8%
ทั้งนี้ เมื่อต้นปี 2559 บริษัทคาดว่าตลาดหุ้นจะตกและดัชนีคงอยู่ประมาณ 1,300 จุด แต่ปัจจุบันดัชนีปรับขึ้นไป 1,500 จุด แล้วสาเหตุหลักก็คงมาจากการที่อังกฤษออกเสียงให้ออกจากอียู ทำให้เงินไหลเข้ามาในไทยและเอเชียมากขึ้น ซึ่งตลาดหุ้นไทยอยู่ได้ต้องอาศัยเงินลงทุนจากต่างประเทศเป็นหลัก
อย่างไรก็ตาม นโยบายของบริษัทจะลงทุนถือหุ้นระยะยาว ไม่เก็งกำไรระยะสั้น โดยบริษัทกำลังพิจารณาว่า ถ้าดัชนีหุ้นปรับลงมาอยู่ที่ 1,400 จุด ก็จะเข้าไปซื้อหุ้นเพิ่ม แต่ถ้าดัชนีหุ้นยังเพิ่มขึ้นไปถึง 1,600 จุด ก็อาจขายหุ้นที่ถือไว้บางส่วน เพื่อทำกำไร ยกเว้นถ้าถึงช่วงปลายปีนี้ ดัชนีหุ้นยังยืนอยู่ที่ระดับ 1,600 จุด ก็แสดงว่าภาวะเศรษฐกิจไทยคงดีขึ้นต่อไปจนถึงปี 2560 อาจถือหุ้นยาวต่อไปก่อน
นอกจากนี้ มีหุ้นที่ไม่น่าเข้าไปลงทุนในช่วงนี้คงเป็นกลุ่มบริษัทที่ยังใช้พนักงานอยู่เป็นจำนวนมาก ไม่ว่าจะเป็นกลุ่มทอผ้า กลุ่มผลิตแผงวงจรอิเล็กทรอนิกส์ หรือกลุ่มที่อาศัยแรงงาน ซึ่งจะมีปัญหาเวลามีการปรับค่าแรงขึ้น 
“ขณะนี้พันธบัตรในไทย ถ้ามีอายุเกิน 10 ปี แทบไม่มีเลย ล่าสุดเพิ่งมีอายุ 15 ปี ออกมา แต่พันธบัตรในต่างประเทศอายุ 20-30 ปี ยังมีอยู่ โดยเฉพาะธุรกิจประกันชีวิตยังมีความต้องการอยู่ เพื่อให้สอดคล้องกับแบบประกันที่ออกขายให้กับลูกค้า เพราะถ้าพันธบัตรอายุน้อย 5-10 ปี ก็จะเจอการตั้งสำรองที่สูงกว่าพันธบัตรระยะยาว เพราะถือว่ามีความเสี่ยงมากกว่า” นายชัย กล่าว